Tallinna miniturniiridel võidutsesid FC Mahtra Junior ja FC Genacio Golacio
Veebruari viimastel päevadel kogunesid SPINi Tallinna ja Viimsi võistkonnad, et pidada maha kaks miniturniiri 9-12 aastaste ja 13-15 aastaste noorte arvestustes.
Hommikuses 9-12 aastaste arvestuses jagunesid seitse võistkonda kahte alagruppi, millest mõlemas otsustasid edasipääseja alles viimased kohtumised. Grupi A läbis kaotusteta ning endale ühtki väravat sisse laskmata FC Mahra Junior I, kes alistas otsustavas mängus talveturniiril samas vanusearvestuses võidutsenud FC Sparta viimastel minutitel löödud väravast 1:0. Võitlusliku kolmanda kohaga tuli leppida Nõmme Huntidel ning alagrupis jäi viimaseks teistest märksa noorema koosseisuga osalenud Viimsi Spike.
Grupis B alustas hästi FC Mars Haaberstist, kel aga tuli vanduda eelviimases ülivõitluslikus kohtumises 0:1 alla Viimsi FC Spinneritele. Finaalikohta jäi seega otsustama viimane mäng, kus FC Mahtra Junior II alistas Marsi 2:0, jättes nood seega vaid punktiste vahedega alagrupis viimaseks. Finaal kujunes Lasnamäe ja talveturniiril 12-13 aastaste arvestuses võidutsenud Mahtra Juniori siseasjaks ning II koosseis alistas seni puhaste paberitega liikunud Mahtra Junior I seisuga 1:0.
Pärastlõunal läksid omavahel vastamisi 13-15 aastased noored, kellest moodustatud viis võistkonda mängisid ühes suures alagrupis. Hästi alustasid nii FC Mahtra Lasnamäelt kui ka FC Mercurio Mustamäelt, ent mõlema ramm rauges järgnevates mängudes. Kõik oma mängud võitsid järjest FC Genacio Golacio Põhja-Tallinnast ning vaid ühe viigi sai võitude kõrvale FC Legend Lasnamäelt.
Finaalikoha kindlustasid mõlemad seega juba enne omavahelist alagrupikohtumist, milles võimutsesid põhja-tallinnlased 2:0. Ka finaalis asuti 2:0 juhtima enne kui Legend ühe tagasi lõi. Viigitabamuseni jõuda aga ei suudetud, mistõttu võttis 2:1 võiduga esikoha Genacio Golacio.
SPIN-programmi suur suveturniir, mis toob kokku SPINi võistkonnad kõikjalt üle Eesti, toimub 13. juunil.